甘露堂歌
作者：李之儀
朝代：宋

paragraphs: 炎天熇熇如湧湯，使君置酒甘露堂。
無風但覺冷徹骨，坐來彷彿飛青霜。
使君顧客指新榜，天假此應來輝光。
八十里叟感盛事，獻頌請名相激昂。
我非取專已上報，堯仁舜智方當陽。
邇來瑞應發處處，中臺第一彤雲章。
吾邦雖僻亦影響，明德所祐真無疆。
已而轉盼欲受簡，慚非叟比疇能當。
輒因勝遇强黽勉，庶幾擊壤同揄揚。
吾君之澤不可象，使君之惠何可忘。
才高名重偶暫屈，遺愛他日逾甘棠。
嗟予落莫徒自感，乍鳴乍已如寒螿。
安時逐境姑委化，隨緣致力聊爲鄉。
時逢載酒問難字，未擬持箠操羣羊。
但知今日不易得，縱不能飲須空觴。